Ændring af retningslinjerne for statsstøtte med regionalt sigte

(2000/C 258/06)

(EØS-relevant tekst)

Punkt 3.10.4, 4.15, 4.16 og 4.17 i retningslinjerne for statsstøtte med regionalt sigte(1) ændres således: "3.10.4. Tyndtbefolkede regioner og regioner i den yderste periferi:

- inden for rammerne af de under punkt 3.9 anførte lofter for de enkelte medlemsstater kan den omhandlede undtagelse også bringes i anvendelse på regioner med en befolkningstæthed på under 12,5 indbyggere pr. km (19) og regionerne i den yderste periferi.

Driftsstøtte

4.15. Regionalstøtte, der ydes med henblik på at nedbringe en virksomheds løbende udgifter (driftsstøtte), er i princippet forbudt.

Denne form for støtte kan dog undtagelsesvist ydes i områder, der falder ind under undtagelsesbestemmelsen i artikel 87, stk. 3, litra a),(2) på betingelse af, at den findes velbegrundet på grundlag af dens bidrag til den regionale udvikling og støttens karakter, og at dens omfang står i forhold til de ulemper, den skal opveje (36). Det er op til medlemsstaten at påvise disse ulemper og deres omfang. Denne driftsstøtte skal være tidsmæssigt begrænset og degressiv.

4.16. Undtagelsesvis kan der godkendes driftsstøtte, der ikke er både tidsmæssigt begrænset og degressiv, på nedenstående betingelser.

4.16.1. I regionerne i den yderste periferi, der falder ind under undtagelsesbestemmelsen i artikel 87, stk. 3, litra a) og c), og i de områder med svag befolkningstæthed, der enten falder ind under undtagelsen i artikel 87, stk. 3, litra a), eller - på basis af det under punkt 3.10.4 nævnte befolkningstæthedskriterium - omfattes af undtagelsesbestemmelsen i litra c), kan det accepteres, at der ydes støtte, som ikke både er degressiv og tidsmæssigt begrænset, til kompensation for en del af meromkostningerne til transport (37), dog kun på særlige betingelser (38). Det er op til medlemsstaten at påvise disse ulemper og deres omfang.

4.16.2. I de regioner i den yderste periferi, der er omfattet af undtagelsen i artikel 87, stk. 3, litra a) og c), kan det accepteres, at der ydes støtte, som ikke både er degressiv og tidsmæssigt begrænset, til kompensation for meromkostningerne ved udøvelse af økonomiske aktiviteter på grund af de i EF-traktatens artikel 299, stk. 2, nævnte faktorer, der er vedvarende og kumulative, og som alvorligt hæmmer disse regioners udvikling (fjern beliggenhed, deres status som øsamfund, deres lille areal, deres vanskelige topografiske og klimatiske forhold, deres økonomiske afhængighed af nogle få produkter). Det er op til medlemsstaten at bedømme omfanget af disse meromkostninger og påvise, om der er en forbindelse med de i artikel 299, stk. 2, nævnte faktorer.

Den foreslåede støtte skal være velbegrundet på grundlag af dens bidrag til den regionale udvikling og støttens karakter, og dens omfang skal stå i forhold til de meromkostninger, den skal opveje.

Omfanget af kompensation af meromkostningerne vurderes endvidere på grundlag af regionens udviklingsniveau.

Støtteforanstaltningerne godkendes endelig af Kommissionen for en periode (der udløber senest ved udgangen af gyldighedsperioden for det nationale regionalstøttekort, der var gældende på tidspunktet for Kommissionens godkendelse af ordningen) for at sikre, at det på grundlag af en regelmæssig revision garanteres, at støtten er relevant på lang sigt i forhold til situationen i den pågældende region.

4.17. Driftsstøtte der har til formål at fremme eksporten (39) mellem medlemsstaterne er ikke tilladt."

Kommissionen vil anvende nærværende ændring, fra datoen for meddelelsen af den til medlemsstaterne, på nye anmeldelser, der ikke er truffet afgørelse om på samme dato.

Enhver ulovlig støtte som omhandlet i artikel 1, litra f), i Rådets forordning (EF) 659/1999(3) bliver vurderet i overensstemmelse med de regler og retningslinjer, der gælder på det tidspunkt, hvor støtten ydes.

(1) EFT C 74 af 10.3.1998, s. 9.

(2) Ny nummerering infølge Amsterdam-traktaten.

(3) EFT L 83 af 27.3.1999, s. 1.